Maktab Rendah Sains MARA Bentong

Maktab Rendah Sains MARA Bentong (singkatan: MRSM Bentong) merupakan sebuah sekolah berasrama penuh di bawah institusi MRSM, yang dikelolakan oleh MARA. MRSM Bentong adalah MRSM yang pertama melaksanakan program teknikal. Maktab tersebut terletak di tepi Lebuhraya Kuala Lumpur-Karak, daerah Bentong, negeri Pahang. Sejarah Penubuhan maktab Idea untuk menubuhkan MRSM Bentong telah diilhamkan oleh pengerusi MARA pada ketika itu iaitu Yang Berhormat Datuk Wira Abu Seman bin Hj Yusop pada tahun 2003. MRSM Bentong telah mula beroperasi pada 2 Januari 2009 di satu kawasan seluas 52 hektar di atas Lot 2650 dan 1945, Mukim Bentong, Pahang. Pembangunan infrakstrukturnya mengandungi bangunan Pentadbiran, bangunan Akademik, bangunan Asrama Putera dan Puteri, Dewan Selera, Dewan Besar, Pusat Sumber Pembelajaran, Bangunan Makmal Sains, Surau, Rumah Pengetua, Rumah Timbalan Pengetua, Apartmen Guru dan kakitangan serta Gelanggang Permainan. Pengambilan pelajar pertama ialah pada 19 Mac 2009 yang terdiri daripada 366 orang pelajar tingkatan empat (186 pelajar putera, 180 pelajar puteri). Manakala bilangan guru kumpulan pertama pula ialah seramai 35 orang dan Bilangan kakitangan seramai 24 orang. Pada 8 Disember 2010, berlaku tanah runtuh yang menyebabkan sebahagian daripada padang hoki dan tangki septik tertimbus. Disebabkan insiden ini, pelajar dan staf dipindahkan ke MRSM Tun Abdul Razak di Pekan, Pahang dan ditutup selama setahun bagi memberi laluan kepada kerja-kerja pembaikan. Antara punca yang dikenalpasti mengundang kepada berlakunya tanah runtuh adalah disebabkan aliran air di bawah tanah yang membawa kepada hakisan tanah secara perlahan. Senarai pengetua Silibus Dari tingkatan 1 sehingga 3, mata pelajaran di MRSM Bentong termasuklah mata pelajaran KSSM aliran sains tulen dengan tambahan: Sains Kejuruteraan Bahasa Jepun (Sejak 2023) Sejak 2017, MRSM Bentong tidak lagi menawarkan mata pelajaran elektif sains tulen dan perakaunan kepada pelajar tingkatan 4 dan lima serta calon-calon Sijil Pelajaran Malaysia (SPM). Mata pelajaran tersebut telah digantikan dengan tiga pilihan elektif kejuruteraan (MPET) iaitu: Pengajian Kejuruteraan Elektrik dan Elektronik. Pengajian Kejuruteraan Mekanikal. Lukisan Kejuruteraan. Lagu rasmi Wahai putera puteri bangsaku Ayuh segera menuju Mengikut gerak langkah maju Bersatu mencari ilmu Di zaman sains dan teknologi Negara perlukan jasamu Janganlah rasa malas lagi Bersama memegang teraju Di Maktab Rendah Sains MARA Tuntut ilmu jangan jemu Ikrar taat setia pada guru Berdisiplin selalu Hari ini hari mulanya Hari esok berjaya Lengkapkan segala yang ada Ke kuliah kita segera Korporat Visi dan Misi Visi Menjadi pusat kecemerlangan pendidikan yang inovatif dan bertaraf dunia. Misi Menyediakan pelajar bumiputera yang berpotensi tinggi dalam bidang sains dan teknologi. Objektif Melahirkan pelajar yang berpotensi tinggi dalam mengaplikasikan ilmu dan kemahiran teknikal untuk kesejahteraan sejagat. Memupuk kemenjadian pelajar yang pintar dan soleh. Memupuk nilai keusahawanan, kepimpinan, dan daya saing yang tinggi. Rujukan Lihat juga Maktab Rendah Sains MARA Majlis Amanah Rakyat